Para outras páxinas con títulos homónimos véxase: Manuel Becerra.
**Manuel Becerra Bermúdez**, nado en Castro de Rei o 20 de outubro de 1820 e finado en Madrid o 19 de decembro de 1896, foi un matemático e político galego. Foi ministro con Amadeu I, Afonso XII e durante a Rexencia de María Cristina. Así mesmo, foi un destacado masón.

Traxectoria
-----------

Afamado matemático, titulouse como enxeñeiro civil na Academia de Enxeñeiros Civís, e foi membro de número da Real Academia de Ciencias Exactas, Físicas e Naturais. Politicamente destacou polas súas ideas progresistas e revolucionarias que o levaron a participar activamente na Revolución galega de 1846 o que lle valeu ser encarcerado en varias ocasións e ter que buscar refuxio no estranxeiro noutras.

En 1854 volveu participar nos movementos revolucionarios que deron lugar ao Bienio Progresista (1854-1856) e foi detido tras o golpe de estado do xeneral O'Donnell que lle puxo fin, desterrado a Bilbao e posteriormente exiliouse en Francia.

Manuel Becerra volveu á vida política do país con ocasión da Revolución de 1868 formando parte, como deputado, da Xunta Superior Revolucionaria entre o 5 de outubro e o 19 de outubro de 1868. Tras as eleccións de 1869 resultou elixido deputado en Cortes pola provincia de Lugo aínda que finalmente optou pola circunscrición de Madrid e como tal ocupou a carteira de ministro de Ultramar entre o 13 de xullo de 1869 e o 31 de marzo de 1870 durante a rexencia do xeneral Francisco Serrano Domínguez.

Tras volver resultar elixido deputado nas eleccións de 1871 e 1872 ocupará a carteira de ministro de Fomento entre o 19 de decembro de 1872 e o 12 de febreiro de 1873, xa baixo o reinado de Amadeu I.

Ocupará ese mesmo ministerio no primeiro goberno da Primeira República Española entre o 12 de febreiro e o 24 de febreiro de 1873 baixo a presidencia de Estanislao Figueras.

Coa restauración monárquica formou parte de tres dos gobernos presididos por Práxedes Mateo Sagasta como ministro de Ultramar: entre o 11 de decembro de 1888 e o 21 de xaneiro de 1890, entre o 21 de xaneiro e o 5 de xuño de 1890 e entre o 12 de marzo e o 4 de novembro de 1894.

Vida masónica
-------------

Foi un destacado masón: Soberano Gran Comendador do Supremo Consello nos anos 1884-1889 e Gran Mestre do Gran Oriente de España.

Notas
-----

1. ↑  Couceiro Freijomil dá como ano de nacemento 1823 no *Diccionario Bio-bibliográfico de Escritores*, tomo I páx. 137.

Véxase tamén
------------

### Bibliografía

* *Dicionario biográfico de Galicia*. Ir Indo Edicións. 2010-2011.
* *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.
* Couceiro Freijomil, Antonio (1951-53). *Diccionario bio-bibliográfico de escritores* (en castelán). Bibliófilos Gallegos.
* Fernández Teixeiro, Manuel María (2016) [1974]. *Abril de lume e ferro* (Obra de teatro) (2 ed.). Fundación Manuel María de Estudos Galegos. ISBN 978-84-944417-5-2.

### Ligazóns externas

* Ficha no Senado

|  |  |  |
| --- | --- | --- |
| Predecesor:**Juan Bautista Topete** |  **Ministro de Ultramar** 1869 - 1870 | Sucesor:**Segismundo Moret** |
| Predecesor:**José Echegaray** |  **Ministro de Fomento** 1872 - 1873 | Sucesor:**Eduardo Chao** |
| Predecesor:**Trinitario Ruiz Capdepón** |  **Ministro de Ultramar** 1888 - 1890 | Sucesor:**Antonio María Fabié** |
| Predecesor:**Antonio Maura Montaner** |  **Ministro de Ultramar** 1894 - 1894 | Sucesor:**Buenaventura Abarzuza Ferrer** |

|  |  |
| --- | --- |
| Control de autoridades | 
* Wd: Q3393354
* WorldCat
* VIAF: 3789643
* BNE: XX1223719
* BNF: 13514516c
* DBE: manuel-becerra-y-bermudez
* FAST: 68207
* ISNI: 0000 0000 5927 9270
* LCCN: n81019434
* OL: OL5575286A
* SUDOC: 088372030
* Arquivo Histórico de Deputados (1810-1977): 13450
* Senadores de España (1834-1923): 346

 |